Durannus, Dei gratia episcopus Cabilonensis, universis, etc. Noveritis quod cum discordia verteretur inter venerabilem patrem Hugonem, episcopum Lingon., ex una parte, et nobilem virum G., comitem Nivern., et Forensem et M., uxorem ejus, comitissam Nivern., ex altera, coram decano et conjudicibus suis Senon., auctoritate apostolica, super collatione præbendarum capellæ comitis Tornod.: tandem, in nos, de consensu utriusque partis, super dicta concordia extitit compromissum hoc modo: quod dicti comes et comitissa, juramento interposito, et dictus episcopus in verbo veritatis promiserunt, quod tenerent et firmiter observarent quicquid super dicta discordia pro voluntate nostra duceremus ordinandum. Nos, vero, de consensu utriusque partis, dictum nostrum pronunciamus in hunc modum: Quod dictæ præbendæ, quæ in dicta capella fuerunt institutæ, amodo sint in ecclesia S. Petri Tornod., presbyteri ejusdem ecclesiæ in omnibus jure salvo; et episcopus Lingon., qui pro tempore fuerit, medietatem personatuum et præbendarum conferet; et comes Nivern., qui pro tempore fuerit, alteram medietatem; et sic, deinceps, de aliis personatibus et præbendis, alternatim. In cujus rei testimonium præsentes litteras sigilli nostri munimine fecimus roborari, anno Domini Mº CCº vigesimo-octavo, mense julio.